Ներդրումները, եթե դատենք վարչապետի բանավոր ելույթներից, նույնպես պետք է զգալի տեղ գրավեին այս ծրագրում։ ՀՀԿ նախընտրական խոստումը՝ 3,2 մլրդ ներդրումի մասին ոչ ոք չի մոռացել։ Բայց ոչ մի թիվ այս մասով չի նշվում։ Առհասարակ, կառավարության ծրագրի 122 էջերին մի 10 թվային ցուցանիշ հազիվ լինի։ Կոնկրետությունը բացակայում է նաև սոցիալական ծրագրերում։ Աղետի գոտու բնակարանաշինության մասին ընդամենը գրված է․«Շարունակել բնակարանաշինությունը»։ Քանի անօթևան ունենք, տարեկան ինչքան գումար է պետք, որ նրանց ապահովեն բնակարաններով, այս հինգ տարում որքան է դրվելու՝ այս տարրական տվյալները ծրագրում բացակայում են։ Կառավարության ամեն նիստին վարչապետից լսում ենք զբոսաշրջության զարգացման վերաբերյալ ելույթներ։ Բայց նույնիսկ ամենահետաքրքիր զբոսաշրջության վայրի՝ Սևանա լճի մասին ոչինչ գրված չէ։